Mette Bock (LA), 2014-04-04:
Først vil jeg sige, at jeg fuldstændig forstår intentionerne med de fremsatte forslag her, for der er problemer på området, det er der overhovedet ingen tvivl om.
Hvad angår det første forslag, B 46, som handler om forsikring af fredede bygninger, er det jo fuldstændig korrekt, at en række forsikringstagere har oplevet, at der er sket voldsomme stigninger, formentlig som følge af at der været nogle begivenheder de seneste år, som har medført meget store udgifter for forsikringstagerne.
Så der er et problem.
Hr. Alex Ahrendtsen pegede også i et tidligere spørgsmål på den problemstilling, der kan opstå, hvis en bygning brænder ned.
Herefter bliver den affredet, og det vil sige, at man har betalt en forhøjet forsikringspræmie i årevis, og så får man i virkeligheden ikke noget ud af det.
Det er problemstillinger, som vi bliver nødt til at få håndteret på en eller anden måde.
Jeg må bare sige, at fra Liberal Alliances side er vi ikke enige i, at løsningen er, at alle forsikringstagere i Danmark skal pålægges en ekstra præmie på deres helt almindelige forsikringer.
Det er ganske enkelt ikke vejen frem for det.
Men jeg vil meget gerne være med til, når vi nu skal have forslaget i udvalg, at se på, hvad vi kan gøre i forhold til det her.
Jeg tror nemlig heller ikke, at en løsning er, at staten skal give tilskud til de her særlige forsikringer, for det, der sker, når man gør det, er, at priserne stiger.
Det ser vi gang på gang i mange, mange forskellige tilfælde.
Så de løsninger, der er lagt op til her, tror vi ikke er vejen frem.
Der er nogle konkrete problemstillinger, det anerkender jeg fuldt ud.
Respekt for, at det er blevet sat på dagsordenen, og lad os tage en samtale om, hvad vi kan gøre ved det.
Så er der B 47, som handler om indførelse af beskyttelseszoner for de fredede bygninger.
Også her vil jeg gerne kvittere for, at Dansk Folkeparti har sat det på dagsordenen.
Jeg tror, vi alle sammen har prøvet at køre igennem landskabet eller køre igennem byer og har set, at man har truffet beslutninger derude, som i den grad skæmmer både landskab og de bygninger, som er fredet.
Så det ved vi godt.
Vi ved så også, som det blev påpeget både af ministeren og af flere ordførere, at kommunerne har redskaber til at kunne håndtere de her problemstillinger.
Vi ved også, at nogle kommuner gør det rigtig godt, at andre kommuner ikke gør det så godt, hvis jeg nu skal sige det på en pæn måde, og derfor har jeg tænkt mig at benytte anledningen til fra mit partis side at stille ministeren en række skriftlige spørgsmål, i forhold til hvordan kommunerne rent faktisk håndterer det i dag.
Der er også sket ændringer, efter vi har fået afskaffet B-fredningerne.
Jeg er ikke sikker på, at indførelse af beskyttelseszoner for de fredede bygninger er vejen frem.
Der er simpelt hen byer, som også ordføreren fra Venstre pegede på, og det vil ordføreren fra SF givetvis også kunne pege på, hvor der er så mange fredede bygninger, at stort set al byudvikling vil gå i stå, hvis man indfører beskyttelseszoner.
Så respekt for, at det er sat på dagsordenen.
Vedrørende B 47
vil jeg som sagt selvfølgelig selv deltage i drøftelserne i udvalgsarbejdet, men også stille ministeren nogle skriftlige spørgsmål om kommunernes aktuelle håndtering.